Κασσάνδρα (όνομα)

Η Κασσάνδρα είναι ελληνικό γυναικείο κύριο όνομα (βαφτιστικό όνομα).

Ετυμολογία του ονόματος
Όνομα αρχαιοελληνικής προέλευσης, αβέβαιου ετύμου· σύμφωνα με το Λεξικό της Ελληνικής Γλώσσας του Γ. Μπαμπινιώτη, φαίνεται πιθανό ότι ο πιο σπάνιος τύπος Κεσ(σ)άνδρα είναι αρχαιότερος (πρβλ. το μυκηναϊκό ke-sa-da-ra) και ότι το πρώτο συνθετικό ίσως συνδέεται με το ρήμα κέκασμαι «λάμπω, υπερέχω» (< *κέ-κασ-μαι, αναδιπλ. παρακείμενος με ενεστωτική χρήση < *kas-, που συνδέεται με το λατινικό censeo «τιμώ», το σανσκριτικό sam-sayati «αναγγέλλει» κ.ά.)· ενώ το δεύτερο συνθετικό είναι η αρχαία λέξη ἀνήρ, ἀνδρός «άντρας».  Έτσι, σύμφωνα με το Online Etymology Dictionary , η σημασία του ονόματος πιθανώς να είναι «έπαινος, εγκώμιο των αντρών».

Διάδοση του ονόματος
Ύστερα από αιώνες το βαφτιστικό επανήλθε στο ελληνικό ονοματολόγιο τις παραμονές της επανάστασης του 1821 μαζί με άλλα αρχαιοελληνικά ονόματα σαν σύμβολο της συνέχειας του ελληνισμού και της επιθυμίας του έθνους να ζήσει ελεύθερο. Σήμερα στην Ελλάδα, σε μια προσπάθεια στατιστικής αποτίμησης της συχνότητας των ελληνικών ονομάτων, το όνομα Κασσάνδρα παρουσιάζεται ως το 500ο πιο συχνό όνομα (359ο ανάμεσα στα γυναικεία). Το όνομα, μέσω του λατινικού Cassandra, διαδόθηκε στις άλλες γλώσσες. Στην Αμερική το όνομα Cassandra το 1990 έφτασε στην κορύφωση της δημοτικότητάς του, αφού δόθηκε σε πάνω από 7000 κορίτσια.

Τύποι του ονόματος
Κάσσια, από την αφαίρεση μέρους του ονόματος · Κάσσυ
Κασσαντρώ, στις Σαράντα Εκκλησιές (Kırklareli) της Θράκης· Πρόθεση 104 του Αγ. Στεφάνου των Μετεώρων .

Ονομαστική εορτή 

 Στη 1 Αυγούστου, ημέρα κατά την οποία η Ορθόδοξη Εκκλησία τιμά την μνήμη της Αγίας Νεομάρτυς Κασσάνδρα η Τραπεζούντια.

Αρσενικός τύπος
Κάσσανδρος

Σε άλλες γλώσσες
Αγγλικά: Cassandra, Kassandra, υπκρ. Cass, Cassie, Kassy·  αντρ. Cassander, υπκρ. Cass 
Γαλλικά: Cassandre 
Γερμανικά: Kassandra· αντρ. Kassander
Ιταλικά: Cassandra· αντρ. Cassandro 
Ισπανικά: Casandra· αντρ. Casandro 
Καταλανικά: Cassandra· αντρ. Cassandre 
Λατινικά: Cassandra
Ουγγαρέζικα: Kasszandra· αντρ. Kasszandrosz
Πορτογαλικά: Cassandra· αντρ. Cassandro
Ρωσικά: Кассандра (Κασάντρα).

Ιστορία
Κασσάνδρα ή Αλεξάνδρα· στην αρχαιοελληνική μυθολογία, κόρη του Πριάμου και της Εκάβης, προικισμένη με το χάρισμα να προφητεύει δυσάρεστα γεγονότα χωρίς να γίνεται πιστευτή
Κάσσανδρος Α΄ (358 ή 350 π.Χ.–297 π.Χ.)· Επίγονος του Μεγάλου Αλεξάνδρου, βασιλιάς της Μακεδονίας, ιδρυτής της Θεσσαλονίκης.

Το όνομα Κασσάνδρα στις τέχνες
Η Κασσάνδρα και ο Λύκος (1976), το πρώτο μυθιστόρημα της Μαργαρίτας Καραπάνου
Αλληγορική Κασσάνδρα 1998, ποιητική συλλογή του Νάνου Βαλαωρίτη
Κασσάνδρα (Kassandra, 1983), μυθιστόρημα της Ανατολικογερμανίδας Κρίστα Βολφ (Christa Wolf)
Κασσάνδρα Ουίλσον (Cassandra Wilson, 1955), Αμερικανίδα τραγουδίστρια της τζαζ
«Cassandra» (1982), τραγούδι των Σουηδών Abba.

Αστερισμός
Κασσάνδρα (114 Kassandra), αστεροειδής της Κύριας ζώνης αστεροειδών.

Φράση
Κασσάνδρα (μετωνυμία): Για κάποιον που κάνει δυσοίωνες προβλέψεις (όπως η μυθική Κασσάνδρα): Μη γίνεσαι Κασσάνδρα! Οι Kασσάνδρες προβλέπουν ότι η κατάσταση θα έχει πολύ κακή εξέλιξη.

Εξωτερικοί σύνδεσμοι

Σημειώσεις

Γυναικεία ελληνικά ονόματα
Αρχαία ελληνικά ονόματα